Hoe beplan 'n mens vooruit? | Netwerk24
Hoe beplan 'n mens vooruit?
Deur Dr. Marthinus J.S. Jordaan, Bloemfontein 11 Desember 2019 00:00
Tydlyne word gewoonlik oor dekades en eeue gevorm. Maar hoe doen 'n mens 'n finansiële projeksie vir 30 jaar as dit op een dag of in een week só gaan in Suid-Afrika?:
Sou ons in die politieke toestand in 1984 'n scenario kon skets van die politieke toestand in 2020?
Vroue op plase sluit hul gewere toe uit vrees vir selfdood; die skeefgetrekte verhouding tussen munisipale dienste teenoor die stygende koste van erfbelasting, water en krag wat kritiek belangrik is vir kommersiële eienaars; die amnestietydperk vir wets-gehoorsame vuurwapeneienaars; die voorgestelde wet oor onteiening sonder vergoeding; en Bloemwater en Cent-lec se voortdurende dreigemente om inwoners se krag af te sny en die watertoevoer te verminder (dit terwyl baie mense voorafbetaalde meters het).
Asof dit nie genoeg is nie, is die aanduiding dat twee miljoen polishouers van hospitaalplanne se polisse ongeldig verklaar gaan word.
In die aanloop tot die herdenking van die Britse Setlaars se koms 200 jaar gelede het die bestuur van die 1820-museum in die voormalige Grahamstad geen erg aan die gebeurtenis nie. Trouens, hulle wil die museum se naam verander. Dit in die lig van veral sommige politieke partye se voortdurende haat teenoor minderheidsgroepe.
Hoeveel wette wat in die parlement goedgekeur is, het al bloedneus van ons howe gekry? 'n Mens word herinner aan Langenhoven se uitspraak destyds in die parlement wat hy moes terugtrek en anders stel: Neem kennis van die fenomeen wat al te dikwels deur sommige lede van die owerhede gebruik word, dat as 'n besluit 'n kollektiewe een was, kan 'n individu nie verantwoordelik gehou word nie.
Die vraag is watter tydlyn moet ons gebruik om 'n projeksie vir 30 jaar te doen in hierdie land waar die president die twyfelagtige steun van 50% in sy ANC-koukus het?